หุ้นปิดร่วง 23.95 จุด หวังสหรัฐฯ-จีนเจรจาการค้ารอบใหม่
หุ้นไทย ปิดตลาดวันที่ 26 ส.ค.62 ที่ดัชนี 1,622.73 จุด ลดลง 23.95 จุด (-1.45%) มูลค่าการซื้อขาย 64,691.57 ล้านบาท
26 ส.ค. 2562

หุ้นไทย ปิดตลาดวันที่ 26 ส.ค.62 ที่ดัชนี 1,622.73 จุด ลดลง 23.95 จุด (-1.45%) มูลค่าการซื้อขาย 64,691.57 ล้านบาท 
นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยปรับตัวลงตามตลาดหุ้นในภูมิภาคเอเชียที่ต่างติดลบกันทั่วหน้า หลังจากที่สงครามการค้าระหว่างสหรัฐฯ และจีนดุเดือดขึ้นจากทั้งเรื่องการเรียกเก็บภาษีเพิ่ม การพูดโจมตีของประธานาธิบดีโดนัลด์ ทรัมป์ ของสหรัฐฯ
รวมถึงประธานธนาคารกลางสหรัฐฯ (เฟด) ไม่ได้ส่งสัญญาณเกี่ยวกับการปรับลดอัตราดอกเบี้ยในการประชุมเศรษฐกิจประจำปีที่เมืองแจ็กสัน โฮล เมื่อวันศุกร์ที่ 23 ส.ค.ผ่านมา ทำให้ต้องติดตามการประชุมเฟดในช่วงกลางเดือนก.ย.นี้ว่าจะมีการปรับลดอัตราดอกเบี้ยหรือไม่
ทั้งนี้ ในช่วงบ่ายประธานาธิบดีโดนัลด์ ทรัมป์ ระบุว่าจีนได้ติดต่อสหรัฐฯ มาเมื่อคืนที่ผ่านมา และเสนอให้กลับมาเจรจาร่วมกัน โดยสหรัฐฯจะหวนกลับสู่การเจรจา ทำให้ตลาดหุ้นไทยปรับตัวขึ้นได้บ้างในช่วงบ่าย โดยดัชนีฯได้ลดช่วงลบ และตลาดหุ้นในยุโรปเปิดซื้อขายช่วงบ่ายได้เคลื่อนไหวในแดนบวกราว 0.5% ส่วนดาวโจนส์ฟิวเจอร์สก็ได้พลิกกลับมาเป็นบวกราว 200 จุด
แนวโน้มการลงทุนในวันพรุ่งนี้ (27 ส.ค.) นายวีระวัฒน์ กล่าวว่า ตลาดฯยังคงมีความผันผวนสูง โดยมีปัจจัยหลักที่จะต้องติดตามเป็นเรื่องสงครามการค้าระหว่างสหรัฐฯ และจีน พร้อมให้แนวรับ 1,610-1,600 จุด ส่วนแนวต้าน1,630-1,640 จุด
 
5 หลักทรัพย์ที่มีมูลค่าการซื้อขายสูงสุด 
PTTมูลค่าการซื้อขาย 3,643.54 ล้านบาท ปิดที่ 41.00 บาท ลดลง 1.25 บาท 
PTTEP มูลค่าการซื้อขาย 3,594.37 ล้านบาท ปิดที่ 115.00 บาท ลดลง 6.50 บาท 
IVL มูลค่าการซื้อขาย 2,667.49 ล้านบาท ปิดที่ 30.50 บาท ลดลง 4.00 บาท 
GULF มูลค่าการซื้อขาย 2,371.22 ล้านบาท ปิดที่ 141.50 บาท เพิ่มขึ้น 3.00 บาท 
SCC มูลค่าการซื้อขาย 2,111.09 ล้านบาท ปิดที่ 402.00 บาท ลดลง 10.00 บาท